정조 12년
戊申十二月初三日未時上御誠正閣大臣備局堂上引見入侍時判府事金熤兪彦鎬左議政李性源右議政蔡濟恭行司直金華鎭行知中樞鄭昌聖戶曹判書徐有隣右參贊鄭好仁延豊君李𡊠禮曹判書李在簡知訓鍊李柱國行副司直鄭昌順兵曹判書李文源行副司直金尙集漢城判尹徐有防兼都承旨沈豐之行副司直李秉模沈頤之徐有大開城留守李致中行副司直李在學金持默行副護軍趙心泰左承旨李亨元右副承旨李祖源假注書李貞運事變假注書申星模記事官李相璜金祖淳以次進伏訖熤等曰日寒此劇聖體若何上曰一樣矣熤曰王大妃殿氣候何如上曰一樣矣熤曰惠慶宮氣候何如上曰一樣矣上曰近日上下未孚朝象益乖今日之召見卿等者一則諭本意也一則諭事實也備堂進前明聽面諭華鎭等進伏上曰大抵世豈有二鏡夢乎辛壬之逆卽萬古所無公憤之外卽予私讎雖在凡人事關先故則亦皆痛惋有不忍聞況予之嚴於此義理卿等豈不知之乎若使趙德隣之疏眞如鏡夢則到今蕩滌尙可擬議耶其疏中句語先朝下敎若曰引用朱子封事又若曰無他心其時廷臣無不奉承厥後因金漢喆啓辭故臣有勿具格鞫問之請及其按之無驗則委官以下皆請對酌放而特命繼粟繼肉給馬護送有若禮待林下之士德隣之罪若浮於鏡夢則當日處分豈或如是耶及至乙亥國是大定耉輝諸賊皆施逆律而惟此德隣則聖敎縷縷昭釋無餘至下蕩滌之命復慮群下又起鬧端蕩滌傳敎還爲留中不下今予處分卽不過仰述而已此俄所云本意也至於事實則予何忍以此事形諸言語而今若不言則將使群臣迷不覺得自罹于罪故商量屢日不得已今始言之矣今番德隣蕩滌之後言者之言無足爲怪而至於尹蓍東疏則本事之外插入趙進道削科事此則予何忍見予何忍聞自見此語閉戶深處不接臣隣已多日矣蓋自丙子火災以後魯禧等逆謀無所不至至於庚辰其勢益急幻出趙進道一事此乃諸賊之第一機關也蓋李允郁初以進道削科之請上書于小朝其時稟于大朝答敎以有難輕議此是先仰稟而後賜答者也正日初五日崇文堂朝參入侍時傳敎更下有義理森嚴依施之敎焉先朝旣命昭晣德隣優待德隣至於乙亥又有蕩滌之命則乙亥之於庚辰卽是屬耳而命削進道之科者是豈先大王本意也其時賊魯爲首相逆禧爲藥房提擧投間抵隙挑發禍機事有所不忍言者予之腐心痛骨當復如何庚辰二字尙覺驚痛況以庚辰此事發之章奏執以爲證予何忍聞予何忍見乎以書稱疏以敎謂批似緣於不知此事而其所論列德隣比之鏡夢告君之辭若是其全不稱停乎此事莫重莫大而在今廷臣無一覺悟今若不諭則將見其轉相顚迷自干重辟此所以不得不有此所敎卿等須各明聽也熤曰臣則全不知事實矣今承下敎誠萬萬驚惋萬萬痛迫矣尹蓍東若知事實而書之則罪不容誅更無可論而若或無心書之則誠如聖敎蓍東宜卽嚴問矣彦鎬曰今承筵敎始知事實如夢始覺矣性源曰今承下敎誠萬萬驚憤萬萬駭痛無論其知與不知不可不一問而事係莫重領右相使之入來何如上曰然則卿少退通于領右相更爲同入可也昌聖等齊奏曰臣等全不知事實矣今承下敎萬萬驚痛矣有隣曰臣則不知事實今承下敎萬萬痛迫事係莫重何論事實之知與不知乎不可不嚴加處分矣上曰今日洞諭非但使一世曉然覺得亦所以爲重臣生道者也上敎文源曰卿知先卿歲首陳箚事乎文源曰臣於其時年幼不能詳記而但知先臣之爲賊魯齮齕矣上命熤等少退少頃下敎曰時原任與右相諸備堂同爲入侍右議政蔡濟恭進前問候上曰卿之所遭迄可休矣橫逆之來於卿何有濟恭曰臣雖無狀亦具四維今日登筵豈不知唐突而槪伏聞聖上臨筵哽咽縷縷下敎臣聞來蹶然擔舁入來矣命書傳敎曰右相聞命已造朝卿何如是卽爲入侍事遣承旨傳諭于領議政所住闕外期於偕入上曰都承旨與領相偕入豐之承命出與領議政金致仁偕入進伏問候上曰近日卿病何如致仁曰臣病數日越添委頓今見僚相所報有萬萬驚惶不忍聞之敎云臣聞此不計死生而入來矣上曰有洞諭諸臣者而不可無卿等故雖知有愼節而使之入來矣趙貞相疏中云云卿批已謂落空今日尋單不亦過乎致仁曰臣之尋單亦晩矣疾病侵尋廟謨瘝曠已不成國體而至此事事關先故若復蹲據廟堂是無人理也臣是大官彼乃臺臣則對質無路尤爲冤迫矣上曰爽實之言何足深引且此時値卿尋單則殆若曲爲右相地而歇後於卿在予心豈安乎須止之此事從當敦勉而予之所欲言者當先言之趙德隣事遂成一場風波將無止迫之期故欲使卿等知本意與事實矣大抵德隣事粵在先朝其疏中句語皆已昭晣而且其白放後廩米庖肉沿路護送乙丑戊辰丁卯之間又復縷縷下敎至於乙亥國是大定漏網諸賊亦皆追正逆案而德隣則特命蕩滌慮復爲鬧端雖還寢然於此可見聖意攸在也且古今豈有二鏡夢而近日章奏或云無異或云有浮若使德隣有一毫彷彿於此賊則蕩滌與否今日可議到耶辛壬諸賊卽予私讎義理及隄防之嚴予豈下於廷臣而今於告君之辭全沒稱停無難寫去安有如許道理乎予於德隣有何所惜而亶出於仰述而已此予之本意也至於事實則俄已一諭而抑塞不能復提蓋庚辰年李允郁上書卽一機關也事端起於正月初五日朝參時小朝批旨旣不許而賊禧逆魯從中抵隙自大朝至有削科之處分而其後事端予不忍盡言矣然則何忍以此事更陳于予前乎自見此疏數日閉戶不接臣隣深自思惟若不一番曉諭則廷臣無以知之故不得不忍痛而言之矣正人二字之爽誤卿猶以爲傷痛況此事於予心尤當如何卿須領會性源曰尹蓍東疏中句語臣與領相全然昧本事矣今承下敎誠不勝萬萬驚痛之至玆事至重今日賓對領相呈告端揆引入臣獨與兩原任登筵有不敢倉卒仰對矣上曰然則卿等小退通于領右相待其入來同爲入侍可也致仁曰臣則全昧本事今承聖敎不覺心骨俱寒尹蓍東不可以已施薄勘而止爲先亟加重罪臣之前箚亦有是語臣誠萬萬懍惶法自貴近始乞被重罪焉性源曰尹蓍東之請重勘者領相所奏誠是矣蓍東疏後有金光岳疏光岳疏後領相陳箚蓍東被罪元無礙逼於領相矣熤曰本事至重疏中句語如曰有心則其罪更無可論雖或無情難免不審之罪不可不一番嚴問矣性源曰判府事所奏誠是矣臣何敢拘於領相不爲仰請乎況本事自有先後少無關於領相矣濟恭曰臣於庚辰年間連在禁中略知此事故見尹蓍東疏語不勝駭憤將欲於後日登對有所陳白今日聖敎先及於此臣之稽緩之罪合被大何蓍東事大關臣分決不可仍置設欲仍置三司存焉豈無請討之論乎至於領相箚不過見蓍東疏仍以用之而俄聞其所奏不知本事也明矣嚴處蓍東恐無礙逼領相之端矣上曰疏中句語以書爲疏以敎爲批則可知專昧本事而自有此疏人之看之視若尋常當用之語疏已入多日而屢回商量今筵始有下敎矣爲今日臣子不知庚辰正月則無心之罪亦不可不論如是然後諸臣庶可知之施以竄配之典可也出擧條上曰卿箚入來後未及詳覽仍爲對置故予果未見矣金光岳疏之有此語俄始見之矣卿則必見重臣疏後泛然信筆者也不識本事無怪其書之今後則須轉相曉告使一世俾得覺悟可也予非不知處分重臣而今若罪之則便歸於有心之科故姑且趑趄矣致仁曰俄承閉戶屢日之敎而但當天君泰然物來順應何必如是過用聖念乎上曰近日之如是棼鬧者必出於過慮妄度而今當蕩蕩平平之時惡逆之外竝欲甄拔則夫豈有偏用之理哉向於右相別諭中有咸鑄偕鎔之敎此時右相之拜相豈爲右相地也今則頭緖甚好此後則惟在節目之做去卿等之所可加勉者只是對揚而已同是士夫同是世臣則朝廷用人貴在恢蕩今番之敦迫右相必出乃已者予意豈徒然哉仰體先志必致平蕩之治者卽予斷斷苦心耳上曰趙德隣罪名旣命蕩滌則其孫復科似是次第事卿等之意何如致仁曰臣於趙德隣事無異前見而罪名旣蕩滌之後則其孫復科似是次第事矣熤曰趙進道削科非以渠之有罪也直以其祖德隣之罪也德隣罪名蕩滌之後則眞所謂皮之不存矣彦鎬曰趙德隣罪名旣已蕩滌則其孫之復科一款臣意與金判府事所奏無異同矣性源曰趙德隣罪名蕩滌後進道之復科便是次第事臣意亦與金判府事同矣濟恭曰臣因趙德隣事纔被戮辱其孫之復科當否臣不敢與論而諸大臣所奏事理似然矣上曰依爲之出擧條致仁曰臣於德隣事所見豈有前後之異乎大抵處分每從後看而德隣罪名至先朝丙申而尙在歲抄中臣意則以此遵守爲當若以庚辰事特許復科則可矣上命致仁先退上曰予果不知領相箚中有此語今旣欲洞諭本意與事實則不可以有逼於領相而不言也性源曰此事關係至重豈或拘於領相而不罪蓍東光岳乎上曰予於卿等有慨然者聞今日下敎而戶判一人外孰有請罪蓍東者乎已極寒心而至於兪判府則尤萬萬慨然以若際遇以若地位屢次召命之下終不轉動及至闕外猶復逡巡大臣雖曰尊貴安有如許道理此欲復如壬辰年與金鍾秀同去就之意耶今日諸臣如欲保有百口須盡棄此習也至於領相雖曰元老承此不忍聞之下敎笑語相雜且以庚辰事分而二之者已非義分之所敢出至於丙申是先朝末年則又何敢容易議及乎卿等在僚席不能禁止其妄發使得以畢其說極爲慨然矣熤曰領相雖是老昏之致而誠爲大妄發矣尹蓍東則不可不嚴問定罪矣性源曰臣於庚辰未及出身故事實茫未聞知今承下敎玉音凄咽且承屢日廢盥洗之敎殿下之心如此則群下之驚痛抑塞尤當如何今筵下敎人皆聞之若不一問則尹蓍東長在人鬼關頭三司之臣亦必無噤默之理矣上曰卽其稱疏稱批明知其不知則問之亦難罪之亦難然則當使拿問捧口招乎性源曰此非但拿問之事事面甚重大矣上曰吏判則全不解體例便是鄕曲頑民雖不足深責而屢次飭敎之下安敢在家稱病乎以庇覆之意有針砭之擧矣上曰儒生事誠極駭怪昔在先朝李泰以書靑天白日之故至於鞫問杖斃則齋任徐有望之無難書於章奏者極爲無嚴矣近來名以泮學某條圖得成群作黨欲以鉗制一世此是徐氏近日太盛之致戶判聞之乎有望罪狀若不査出則不可復爲着帽矣上曰今日筵敎卿等出而語人使之曉然易知俾無妄度過慮可也上曰領相妄發專由於老昏不可以此引入卿等亦須往言使勿尋單好矣亨元曰領相事誠萬萬駭然矣勿論有心無心豈可以屬於領相而有所寬恕乎性源曰此濟州前牧使洪仁默災實分等狀啓也旌義置之尤甚本州置之之次大靜置之稍實仍以爲三邑新還丐乞戶三分一尤甚戶四分一之次戶五分一限麥秋停退今秋當捧之穀從便代納寺奴身貢米減半男丁大同米減二升各班除番米每口一斗式亦令停退舊還停退軍兵操鍊依近例姑令停退凡此擧行事當啓稟恭俟處分而候風往來動費數朔故敢援前例先擧行後啓聞事涉擅便不勝惶恐爲辭矣本州是候風之地自前先擧行後狀聞便成已例竝依狀請許施何如上曰依爲之出擧條在簡曰本營哨官訓鍊院窠久勤當自今番都政越送兵曹而姑無準朔人只從其久次備擬以送何如上曰依爲之出擧條上曰禮曹判書李在簡許遞前望單子入之出榻敎命退諸臣以次退出